(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΠΓ΄

Δευτέρα 29 Φεβρουαρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Κ. Σκρέκα, σελ.
3. Επί διαδικαστικού θέματος, σελ.
4. Ανακοινώνεται ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003 περί «Ποινικής ευθύνης των Υπουργών», όπως ισχύει, στις 29-2-2016, ποινική δικογραφία, που αφορά στον πρώην Υφυπουργό Ανάπτυξης και Ανταγωνιστικότητας κ. Παναγιώτη Μηταράκη, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επικαίρων ερωτήσεων:
 α) Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την κατάργηση διπλών και τριπλών συντάξεων που χορηγούνται σε Βουλευτές και αιρετούς της τοπικής αυτοδιοίκησης, σελ.
 β) Προς τον Υπουργό Υποδομών, Μεταφορών και Δικτύων, σχετικά με την απένταξη από το ΕΣΠΑ του έργου «οδικός άξονας Ηράκλειο-Μεσαρά» και την καθυστέρηση ολοκλήρωσής του, σελ.
 γ) Προς τον Υπουργό Υγείας, σχετικά με την υποστελέχωση του ΚΕΘΕΑ, σελ.

ΠΡΟΕΔΡΕΥΩΝ

ΚΡΕΜΑΣΤΙΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΡΕΜΑΣΤΙΝΟΣ Δ. , σελ.

Β. Επί των επικαίρων ερωτήσεων:
ΑΥΓΕΝΑΚΗΣ Ε. , σελ.
ΚΑΤΡΙΒΑΝΟΥ Β. , σελ.
ΚΡΕΜΑΣΤΙΝΟΣ Δ. , σελ.
ΞΑΝΘΟΣ Α. , σελ.
ΠΕΤΡΟΠΟΥΛΟΣ Α. , σελ.
ΣΠΙΡΤΖΗΣ Χ. , σελ.
ΤΡΙΑΝΤΑΦΥΛΛΙΔΗΣ Α. , σελ.
ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΠΓ΄

Δευτέρα 29 Φεβρουαρίου 2016

Αθήνα, σήμερα στις 29 Φεβρουαρίου 2016, ημέρα Δευτέρα και ώρα 18.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

Πριν εισέλθουμε στην ημερήσια διάταξη των επικαίρων ερωτήσεων, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή -σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύει- στις 29-2-2016 ποινική δικογραφία που αφορά τον πρώην Υφυπουργό Ανάπτυξης και Ανταγωνιστικότητας κ. Παναγιώτη Μηταράκη.

Επίσης,ο Βουλευτής κ. Κωνσταντίνος Σκρέκας με επιστολή του ζητεί άδεια ολιγοήμερης απουσίας στο εξωτερικό το διάστημα από 2-3-2016 έως 3-3-2016. Η Βουλή εγκρίνει;

**ΟΛΟΙ OI ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Η Βουλή ενέκρινε τη ζητηθείσα άδεια.

(Αλλαγή σελίδας λόγω αλλαγής ΘΕΜΑΤΟΣ)

**ΠΡΟΕΔΡΕΥΩΝ (Δημήτριος Κρεμαστινός):** Εισερχόμεθα στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθεί η τρίτη με αριθμό 563/22-2-2016 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την κατάργηση διπλών και τριπλών συντάξεων που χορηγούνται σε Βουλευτές και αιρετούς της τοπικής αυτοδιοίκησης.

Θα απαντήσει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Πετρόπουλος.

Κύριε Τριανταφυλλίδη, έχετε τον λόγο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ευχαριστώ πολύ, κύριε Πρόεδρε, όπως ευχαριστώ και τον παριστάμενο Υφυπουργό Κοινωνικών Ασφαλίσεων, τον καθηγητή κ. Τάσο Πετρόπουλο, ο οποίος με την παρουσία του, επτά μέρες μετά την κατάθεση της σχετικής επίκαιρης ερώτησης, καταδεικνύει ότι η Κυβέρνηση έχει και την βούληση και το σθένος να απαντά ακόμη και στις πιο δύσκολες ερωτήσεις.

Κύριε Υπουργέ, κύριε Πετρόπουλε, η ερώτησή μου, ερώτηση-πρόταση, εδράζεται, εν όψει της κατάθεσης και της συζήτησης του νέου ασφαλιστικού συστήματος, σε αυτό που ονομάσατε και εσείς και ο συνάδελφός σας, ο κ. Κατρούγκαλος, «η νέα αρχιτεκτονική του ασφαλιστικού».

Θέλουμε ενιαίους κανόνες ισότητας και ισονομίας για όλους τους Έλληνες, από τον αυτοαπασχολούμενο και τον επιστήμονα που κόβει το πρώτο φύλλο στο μπλοκ του, έως τον Πρόεδρο του Αρείου Πάγου, ώστε να αντιμετωπίζονται με τον ίδιο τρόπο τόσο ως προς τις εισφορές που καταβάλλουν όσο και ως προς τις παροχές.

Και το ερώτημα προκύπτει αβίαστα, με βάση το θέμα της σχετικής επίκαιρης ερώτησης. Είναι δυνατόν από αυτούς του ενιαίους κανόνες να εξαιρούνται οι Βουλευτές και οι τοπικοί άρχοντες;

Σημείο δεύτερο. Ενιαίοι κανόνες στο συνταξιοδοτικό, ενιαίοι κανόνες αναπλήρωσης, ενιαίοι κανόνες εισφορών, ενιαίοι κανόνες για το δημόσιο και τον ιδιωτικό τομέα, ενιαίοι κανόνες για όλους. Η ενιαία εφαρμογή κανόνων για εισφορές και παροχές καταργεί κάθε διάκριση μεταξύ παλιών, προ του 1992, και νέων, μετά το 1993, ασφαλισμένων. Σας ακούσαμε πολλές φορές και εσάς και τον κ. Κατρούγκαλο να λέτε «προ του 1992, μετά του 1992, προ του 1982, μετά του 1982». Αυτά τελειώνουν σε αυτό το ενιαίο σύστημα ισονομία και ισοπολιτείας.

Είναι λογικό, επομένως, σε αυτό το ερώτημα να έχουμε Βουλευτές προ του 2012 και μετά του 2012; Σε ποιον άξονα δικαίου «ακουμπά» η εν λόγω διάκριση, αν και εφόσον υιοθετείται;

Το τρίτο σημείο –και με αυτό κλείνω, για να έρθω μετά στη δευτερολογία μου- είναι, κύριε Υπουργέ, το πιο σημαντικό, είναι η δύναμη του βιωμένου παραδείγματος. Αυτό που προτείνουμε να υιοθετήσουν και να υποστούν οι πολίτες, οι οποίοι βρίσκονται στον έκτο χρόνο μιας βασανιστικής πορείας μέσα στο μονοπάτι του μνημονιακού κανιβαλισμού, πρώτα θα πρέπει να το υιοθετήσουμε και να το υποστούμε εμείς για τον εαυτό μας.

Πώς, λοιπόν, ζητάμε και νομοθετούμε από τον πολίτη, για παράδειγμα, να συνταξιοδοτείται στα εξήντα επτά, όταν οι προ του 2012 συνάδελφοι, αυτοί που ήδη έχουν λάβει σύνταξη ή που πρόκειται να λάβουν, μπορούν να συνταξιοδοτούνται στα σαράντα πέντε, στα σαράντα οκτώ και στα πενήντα ένα;

Αυτοί είναι οι τρεις άξονες πάνω στους οποίους εδράζω το ερώτημά μου και ρωτώ την Κυβέρνηση:

Κύριε Πετρόπουλε, πόσες είναι οι διπλές και τριπλές συντάξεις που χορηγούνται σε Βουλευτές και τοπικούς άρχοντες, νομάρχες, δημάρχους και κοινοτάρχες;

Δεύτερον, ερωτώ αν προτίθεται η Κυβέρνηση, με σχετική ρύθμιση στο νέο ασφαλιστικό, να θεσπίσει την υποχρέωση στους Βουλευτές και τοπικούς άρχοντες να επιλέξουν άμεσα να λαμβάνουν μία σύνταξη -ή την βουλευτική τους και μόνον αυτή ή αυτή που προέρχεται από τον επαγγελματικό τους χώρο και μόνον αυτή- και όχι και τις δύο μαζί.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο Υφυπουργός κ. Πετρόπουλος.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Έχετε δίκιο, κύριε Βουλευτά. Η Κυβέρνηση προχωράει σε ένα σύστημα κοινωνικής ασφάλισης με δίκαιους όρους για όλους και θα ήταν παράλειψη εάν δεν λαμβάναμε υπ’ όψιν μας το ενδεχόμενο κάποιοι για οποιονδήποτε λόγο να λαμβάνουν πολλαπλές συντάξεις.

Αυτή τη στιγμή –επειδή ρωτάτε κιόλας- θα πω για τις συντάξεις που είναι αξιοσημείωτο να αναφέρονται. Τέσσερις συνταξιούχοι παίρνουν τέσσερις. Αλλά δεν έχει νόημα να μιλάμε για τέτοια νούμερα. Δεν είναι άξιο λόγου να αναφερόμαστε πλέον. Σημασία έχει να πούμε τα μεγάλα νούμερα. Τρεις συντάξεις περίπου παίρνουν τριακόσιες τριάντα πέντε χιλιάδες συνταξιούχοι. Δύο συντάξεις παίρνουν εννιακόσιες ενενήντα πέντε χιλιάδες συνταξιούχοι. Μία σύνταξη μόνο παίρνουν ένα εκατομμύριο διακόσιες ογδόντα οκτώ χιλιάδες συνταξιούχοι.

Λέω, όμως, να μην αναφερθώ εξειδικεύοντας τις πολλές συντάξεις στα λίγα άτομα, γιατί δεν είναι άξιο λόγου, καθώς πλέον το ανώτατο ποσό που θα λαμβάνουν οι ασφαλισμένοι, όσες συντάξεις και εάν έχουν, με βάση το νέο μας σχέδιο, το οποίο θα εισαγάγουμε στο νομοσχέδιό μας για συζήτηση, είναι -το ανώτατο- 3.088 ευρώ. Αυτή τη στιγμή το ανώτατο όριο είναι κοντά στα 3.680 ευρώ. Και το ανώτατο όριο για τη μία σύνταξη θα είναι 2.773 ευρώ.

Πρέπει να πω ότι τα ποσοστά εκείνων που παίρνουν τέτοια σύνταξη είναι πολύ μικρά και οι επιδράσεις στο πρόβλημα των ελλειμματικών μας ταμείων δεν είναι πολύ μεγάλες.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει και πάλι ο κ. Τριανταφυλλίδης.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κύριε Υπουργέ, αντιλαμβάνομαι αυτό που λέτε με το ανώτατο πλαφόν.

Επιτρέψτε μου να πω ότι η δική μου συλλογιστική και η δική μου πολιτική αντίληψη εδράζεται σε αυτό που λέγεται «δύναμη του βιωμένου παραδείγματος» και σε καμμία περίπτωση στον κατήφορο παραπολιτικής και κουτσομπολιού, όπως αναπτύσσεται από άλλες μεμονωμένες πτέρυγες της Βουλής.

Και να επαναλάβω για άλλη μια φορά ότι όταν λέμε για τη δύναμη του βιωμένου παραδείγματος, εννοούμε ότι όταν προτείνουν και νομοθετούν οι Βουλευτές δύσκολα μέτρα για τους πολίτες, πρέπει πρώτα να τα προτείνουν και να τα εφαρμόζουν στον εαυτό τους.

Επομένως έχει μια ιδιαίτερη συμβολική αξία αυτή η επιλογή και αυτή η διάκριση, να μην εντάσσονται, δηλαδή, στις εννιακόσιες ενενήντα πέντε χιλιάδες ή στις τριακόσιες τριάντα πέντε χιλιάδες που μόλις είπατε ότι λαμβάνουν δύο και τρεις συντάξεις και άλλοι ανασφάλιστοι να δικαιούνται συντάξεις που έχουν χαρακτηριστεί –όχι από εμένα, από την ταπεινότητά μου- ως συντάξεις «φιλοδωρήματα», που δεν μπορούν να καλύψουν τη στοιχειώδη διαβίωση.

Υπό αυτή την έννοια θεωρώ για συμβολικούς και ουσιαστικούς λόγους ότι η Κυβέρνηση θα πρέπει να δεσμευτεί στην κατάργηση των διπλών και τριπλών συντάξεων Βουλευτών και τοπικών αρχόντων. Γιατί ισχυρίζομαι ότι θα πρέπει να σταματήσει η λογική, με βάση τους ενιαίους κανόνες που προαναφέρατε και προανέφερε και ο συνάδελφός σας, κ. Κατρούγκαλος, ότι, ενώ καταργούμε τους πήχεις προ του ’92 μετά το 92 και προ του’82 μετά το ’82, υιοθετούμε αυτόν τον πήχη για Βουλευτές προ του ’12 και μετά του ’12.

Και νομίζω ότι αυτό θα συμβάλει και στην ενίσχυση, αν θέλετε, του καταρρακωθέντος πολιτικού συστήματος από άποψη αξιοπιστίας, ότι, δηλαδή, διδάσκει με την πράξη του το τι ακριβώς πρέπει να γίνει με το ασφαλιστικό σύστημα, πρώτα νομοθετώντας για τον εαυτό του και μετά ζητώντας από τους πολίτες να υποστούν δύσκολα μέτρα.

Στο κάτω-κάτω, κύριε Υπουργέ, θέλω να ακούσω τα αντίθετα επιχειρήματα, δηλαδή να ακούσω από κάποιον πρώην Βουλευτή ή νυν Βουλευτή, εκλεγέντα προ του 2012, ότι θα πρέπει να λαμβάνει –που δεν το έχω ακούσει από κανέναν- δύο και πλέον συντάξεις. Απ’ όποιον ισχυρίζεται αυτό, θέλω ειλικρινά να ακούσω τα επιχειρήματά του, για να αντιληφθώ το δίκιο, εάν θέλετε, αυτής της πλευράς και αυτής της προσέγγισης.

Σε κάθε περίπτωση, εν όψει του νέου ασφαλιστικού, περιμένω από την πλευρά σας, κύριε Πετρόπουλε, μία σαφέστατη δέσμευση της Κυβέρνησης ότι πρόκειται να καταργήσει τις διπλές και τριπλές συντάξεις και γι’ αυτούς που λαμβάνουν αλλά και γι’ αυτούς που πρόκειται να λάβουν δεύτερη σύνταξη -πέραν της βουλευτικής- και από τον επαγγελματικό τους χώρο.

Ξανακαταθέτω την πρότασή μου, που δεν είναι τιμωρητική, είναι πρόταση επιλογής. Δηλαδή, όποιος θέλει επιλέγει μόνο τη βουλευτική και παίρνει μόνο αυτή ή μόνο αυτή που λαμβάνει από τον επαγγελματικό του χώρο, εάν είναι γιατρός, δικηγόρος, δημοσιογράφος και μόνο αυτή, όχι και τις δύο. Νομίζω ότι τον συμβολισμό τον αντιλαμβανόμαστε όλοι πάρα πολύ έντονα γι’ αυτό που ακούει και εισπράττει ο πολίτης έξω απ’ αυτή την Αίθουσα.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Σας ευχαριστώ και εγώ.

Προτού δώσω τον λόγο στον κύριο Υφυπουργό, υπάρχει το ερώτημα από τον κόσμο και θέλω να το θέσω. Εντάξει, οι συντάξεις για το καλό της χώρας ή της οικονομίας –ό,τι θέλετε πείτε- να περικοπούν, αλλά υπάρχουν άνθρωποι που έχουν δώσει λεφτά στα ασφαλιστικά ταμεία, έχουν καταβάλει χρήματα και πρέπει να τα ρυθμίσετε. Τι θα γίνει με αυτά τα λεφτά; Είναι πολλά και μπορεί να καταφύγουν στα Ευρωπαϊκά Δικαστήρια ή οπουδήποτε. Αυτό λέει ο κόσμος.

Όσον αφορά τους Βουλευτές, κάντε ό,τι θέλετε, γιατί το αντιλαμβάνεστε ότι δεν θέλω να παρέμβω. Όμως, θέλω να πω στον κ. Τριανταφυλλίδη ότι σήμερα μου τηλεφώνησε ο κ. Πυλαρινός –το λέω με ονοματεπώνυμο- ο οποίος είναι πρόεδρος των πρώην Βουλευτών.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Των συνταξιούχων.

**ΠΡΟΕΔΡΕΥΩΝ (Δημήτριος Κρεμαστινός):** Δεν ξέρω αν έχει πάρει και εσάς. Με πήρε, επειδή χειρουργείται ένας Βουλευτής, πρώην Υπουργός, και εζήτησε να πληρωθούν τα έξοδά του -γιατί δεν είχε να χειρουργηθεί- από το Ταμείο των Βουλευτών. Και επειδή και αυτό δεν είχε λεφτά, εζήτησε να έρθει στη Βουλή το θέμα και θα απασχολήσει τη Διάσκεψη των Προέδρων.

Γιατί το λέω αυτό; Διότι νομίζουν όλοι, ότι είναι πάμπλουτοι οι Βουλευτές κ.λπ.. Δεν είναι έτσι. Υπάρχουν και Βουλευτές ή πρώην Βουλευτές οι οποίοι πένονται. Δεν μπορώ να πω το όνομα του Βουλευτή αλλά αναφέρω το όνομα του κ. Πυλαρινού, ο οποίος με πήρε σήμερα τηλέφωνο, για να φέρουμε το θέμα στη Διάσκεψη των Προέδρων. Τα πράγματα πρέπει να τα δούμε με δικαιοσύνη και τίποτε άλλο. Γι’ αυτό, ας λύσει το θέμα το Υπουργείο Εργασίας.

Κύριε Υφυπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε, για τη συμπλήρωση του προβληματισμού που αναπτύσσετε στη συλλογική σκέψη της χώρας.

Εμείς θέλουμε να διαμορφώσουμε ένα σύστημα κοινωνικής ασφάλισης, όπου οι πολίτες, οι ασφαλισμένοι, θα λαμβάνουν σύνταξη, που όχι απλώς θα αντιστοιχεί στα ποσά που κατέβαλαν αλλά που θα εξασφαλίζει αξιοπρεπή επίπεδα διαβίωσης. Αυτό θα συμβεί. Και αυτό που λέμε, πάει να πει ότι δεν υπάρχει περίπτωση η σύνταξη που θα χορηγούμε, να είναι τέτοια που να μην ανταποκρίνεται στις εισφορές, θα είναι ασφαλώς πολλαπλάσια. Και το κριτήριό μας είναι να διασφαλίζουμε το επίπεδο αξιοπρεπούς διαβίωσης για όλους.

Θα έχουμε την ευκαιρία, στη συζήτηση που θα αναπτύξουμε κατά την εισαγωγή του νομοσχεδίου μας στο Κοινοβούλιο, να πούμε τις λεπτομέρειες και είμαστε βέβαιοι ότι το ελληνικό Κοινοβούλιο θα είναι υπερήφανο για το σύστημα της κοινωνικής ασφάλισης που θα κάνουμε, που θα είναι ένα σύστημα κοινωνικής ασφάλισης, που δεν θα λειτουργεί για χάρη της γραφειοκρατίας που υπάρχει στην κοινωνική ασφάλιση αλλά που πραγματικά θα εξυπηρετεί τους ασφαλισμένους.

Στο πλαίσιο της ερώτησης του κ. Τριανταφυλλίδη διακρίνω ένα πραγματικό ενδιαφέρον, που νομίζω ότι και την Εθνική Αντιπροσωπεία την εκφράζει, να είναι δηλαδή δίκαιοι οι κανόνες και για τους Βουλευτές και με αυτήν την έννοια λαμβάνω το ερώτημα που έθεσε ο κ. Τριανταφυλλίδης ως ενδιαφέρον και ουσιώδες. Απαντώ, όμως, ότι η λογική μας είναι να μη μειωθούν οι καταβαλλόμενες συντάξεις. Οι υπάρχουσες σήμερα καταβαλλόμενες συντάξεις δεν θα πρέπει να μειωθούν και εδώ δεν κάνουμε εξαίρεση.

 Έχουμε πάρει υπ’ όψιν μας ,ότι το ύψος των συντάξεων σήμερα θα έχει ένα ανώτατο ποσό. Oι πολλαπλές θα είναι μέχρι 3.088 ευρώ. Τώρα είναι 3.680 ευρώ το προβλεπόμενο όριο αλλά δεν υπάρχουν αυτές οι συντάξεις. Είναι ελάχιστες. Είπα ότι είναι αυτές των τεσσάρων συνταξιούχων που παίρνουν δέκα συντάξεις, επτά που παίρνουν εννιά, σαράντα εννιά που παίρνουν οκτώ, τριακόσιες εξήντα τέσσερις που παίρνουν επτά συντάξεις, τέσσερις χιλιάδες εξακόσιοι πενήντα εννιά που παίρνουν έξι συντάξεις αλλά και γι’ αυτούς το ύψος της σύνταξης που καταβάλλεται συνολικά, δεν θα υπερβαίνει το ποσό που είπαμε, δηλαδή των 3.088 ευρώ.

Επομένως γίνεται μία προσαρμογή δικαιοσύνης σε σχέση με τους υπόλοιπους συμπολίτες μας Βουλευτές και οι υπόλοιποι ασφαλισμένοι δεν θα έχουν μια τέτοια απόκλιση που να μην είναι ανεκτή. Και η μία σύνταξη που θα καταβάλλεται, θα είναι στο ύψος των 2.300 ευρώ.

Πρέπει, όμως, εδώ να πω, ότι το 0,8% των καταβαλλόμενων συντάξεων ξεπερνά σήμερα το ποσό των 2.000 ευρώ. Για λόγους τεχνικούς και αρχιτεκτονικής του συστήματος πρέπει να βάλουμε ανώτατα όρια και εκεί που τα προσδιορίζουμε, θεωρώ ότι δεν υπάρχει πλέον καμμία τέτοια διάκριση μεταξύ των ασφαλισμένων που να χωράει μεταξύ αυτών των συντάξεων που θα καταβάλλονται, οποιαδήποτε αίσθηση αδικίας και ανισομέρειας ως προς το δικαίωμα όλων να λαμβάνουν αξιοπρεπείς συντάξεις.

Προφανώς –θα συμφωνήσω μαζί σας- σημασία έχει να μη βγει κανείς τουλάχιστον πλουσιότερος από την περίοδο της βουλευτικής θητείας ή των αξιωμάτων που θα ασκεί στα δημόσια πράγματα. Αυτό είναι που έχει σημασία και γι’ αυτό υπάρχει το «πόθεν έσχες», το οποίο φαντάζομαι φροντίζετε όλοι να τηρείτε με ευλάβεια.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Θα συζητηθεί η τέταρτη με αριθμό 543/15-2-2016 επίκαιρη ερώτηση δεύτερου κύκλου του Βουλευτή Ηρακλείου της Νέας Δημοκρατίας κ. Ελευθερίου Αυγενάκη, προς τον Υπουργό Υποδομών, Μεταφορών και Δικτύων, σχετικά με την απένταξη από το ΕΣΠΑ του έργου οδικός άξονας Ηράκλειο-Μεσαρά και την καθυστέρηση ολοκλήρωσής του.

Ο κ. Αυγενάκης έχει τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ:** Ευχαριστώ πολύ, κύριε Πρόεδρε.

Και να ’μαστε πάλι εδώ στο Κοινοβούλιο, κύριε Υπουργέ, ξανά για το ίδιο θέμα. Δρόμος Ηράκλειο-Μεσαρά. Πρόκειται για ένα έργο το οποίο αποτελεί, όχι μόνο για τον Νομό Ηρακλείου έργο πνοής και ανάπτυξης αλλά και για ολόκληρη την Κρήτη. Είναι ένας δρόμος που θα είχε ολοκληρωθεί, αν είχατε αρχίσει σωστά τα καθήκοντά σας. Θα είχε ολοκληρωθεί, εάν για ένα χρόνο δεν μπλοκάρατε τη διαδικασία. Η απραξία σας οδήγησε στο να χαθεί πολύτιμος χρόνος. Χάθηκε το 2015 και μαζί χάθηκε και η ευρωπαϊκή χρηματοδότηση του έργου.

Να σας θυμίσω -και να θυμίσω και σε όσους μας παρακολουθούν- ότι στις αρχές του Ιανουαρίου του 2015, είχε ολοκληρωθεί η διαγωνιστική διαδικασία για το έργο Αγ. Βαρβάρα-Απομαρμά του οδικού άξονα Ηράκλειο-Μεσαρά, είχε ολοκληρωθεί ο έλεγχος από το Συμβούλιο της Επικρατείας. Απέμενε μονάχα η συμβασιοποίηση του έργου. Ο χρόνος περνούσε, δίχως να κάνετε κάτι πολύ σημαντικό, για να λυθεί το πρόβλημα των ενστάσεων που είχαν καταθέσει οι εργολήπτες. Μάταια προσπαθούσα, όπως φαίνεται, με κοινοβουλευτικές μου παρεμβάσεις, να στρέψω την προσοχή σας στο έργο.

Ήδη να θυμίσω, ότι στις 25 Ιουνίου 2015 σας είχα επισημάνει, ότι μια ενδεχόμενη καθυστέρηση στην εγκατάσταση του αναδόχου στο έργο θα δημιουργήσει σημαντικά προβλήματα αναφορικά με τη χρηματοδότησή του.

Το ίδιο είχα επισημάνει και στην Ολομέλεια στη Βουλή, κατά τη συζήτηση της δικής μου επίκαιρης ερώτησης στις 27 Ιουλίου 2015. Συνέχισα να κρούω τον κώδωνα του κινδύνου και στις 9 Οκτωβρίου 2015, με νέα κοινοβουλευτική ερώτηση, τονίζω ότι έχει ήδη χαθεί πολύτιμος χρόνος και το έργο κινδυνεύει. Μάλιστα την ανησυχία μου φαίνεται να μοιράστηκε και ο αρμόδιος Γενικός Γραμματέας Δημοσίων Επενδύσεων και ΕΣΠΑ ο κ. Κορκολής, ο οποίος στην απάντησή του τον Οκτώβριο του 2015 –σημειώνω- ανέφερε ότι στο βαθμό που δεν δύναται να συνεχιστεί η συγχρηματοδότηση του έργου από το ΕΣΠΑ, θα πρέπει να καταβληθεί κάθε δυνατή προσπάθεια άμεσης συμβασιοποίησης και έναρξης των εργασιών

Κύριε Υπουργέ, όχι μόνο αγνοήσατε όλες αυτές τις εκκλήσεις αλλά επιδεικνύετε μια στάση είτε πλήρους άγνοιας είτε πλήρους αδιαφορίας. Μοιράζετε μάλιστα ψεύτικες υποσχέσεις και μου ασκείτε κριτική, διότι ασκώ κοινοβουλευτικό έλεγχο και προσπαθώ και ενδιαφέρομαι για ζητήματα που αφορούν την εκλογική μου περιφέρεια και τον ιδιαίτερο τόπο καταγωγής μου.

Ήδη από τον Ιούλιο κατά τη συζήτηση της επίκαιρης για το θέμα του δρόμου –μάλιστα πιο συγκεκριμένα ήταν 27 Ιουλίου- μας διαβεβαιώνατε από εδώ, από το ίδιο σημείο που κάθεστε σήμερα, το ότι θα αντιμετωπιστεί και ότι άμεσα θα δοθεί λύση.

Επίσης μοιράζατε φρούδες ελπίδες και στους πολίτες τους Ηρακλείου κατά την επίσκεψη τη δική σας στο Ηράκλειο τον Δεκέμβριο του 2015, όπου λέγατε ότι το πρόβλημα θα λυθεί εντός της επόμενης εβδομάδας και ότι δεν υπάρχει πρόβλημα με το έργο Ηράκλειο-Μεσαρά και τσάμπα ανησυχεί ο Αυγενάκης, που μονίμως κάνει ερωτήσεις, γιατί είναι το μόνο που βρήκατε στο Υπουργείο σας, για να σας διαψεύσει δυστυχώς η αρμόδια Επίτροπος Περιφερειακής Ανάπτυξης, η κ. Κρέτσου, η οποία δεν άφησε κανένα περιθώριο, λέγοντας πώς για όσα έργα δεν τελείωσαν και χρειάζεται χρηματοδότηση μετά το τέλος του 2015, θα πρέπει να βρεθούν εθνικοί πόροι. Και φυσικά μέχρι σήμερα που μιλάμε, δεν έχει γίνει καμμία κίνηση για το έργο ή αν έχει γίνει, καλό είναι να μας ενημερώσετε.

Κύριε Υπουργέ, καταθέτω αυτά τα τρία ερωτήματα: Σε ποιες ενέργειες θα προβείτε για το έργο Ηράκλειο-Μεσαρά και από πού θα πληρωθεί το έργο αυτό; Υπάρχει σχετικό κονδύλι στον κουτσουρεμένο και με ελάχιστα έργα, χρήματα ΠΔΕ; Και κάτι τελευταίο και σημαντικό που έχετε αποφύγει να απαντήσετε: Γνωρίζετε αν υπάρχει κίνδυνος να κληθούμε να επιστρέψουμε ως χώρα όλο το ποσό των κοινοτικών πόρων, που έχει διατεθεί για τον δρόμο της Μεσαράς;

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):**

Κύριε Πρόεδρε, ως συνήθως στις επίκαιρες ερωτήσεις γίνεται κοινοβουλευτικός έλεγχος αλλά είναι η πολλοστή φορά, που απαντώ για το συγκεκριμένο έργο –έχω απαντήσει και σε άλλους Βουλευτές από την Κρήτη- αλλά κατά τη προσφιλή μέθοδο των Βουλευτών της Νέας Δημοκρατίας απαλείφονται πράξεις, ενέργειες και γεγονότα ευθύνης των προηγούμενων κυβερνήσεων, για να δημιουργηθεί η ψευδής εντύπωση, όπως γίνεται και σε όλα τα υπόλοιπα, ότι εδώ και ένα χρόνο δεν έχει προχωρήσει η Κυβέρνηση τίποτα και δεν έχει προχωρήσει στις απαραίτητες ενέργειες για το συγκεκριμένο έργο. Δηλαδή, προσπαθούν να καλύψουν τις φοβερές ευθύνες, που έχουν για τα συγκεκριμένα έργα, των προηγούμενων κυβερνήσεων για μια ακόμη φορά. Εμείς –αλλά και εγώ που δεν κατάγομαι από την Κρήτη- αγαπάμε και τον τόπο και τους ανθρώπους της, γι’ αυτό και θα κάνουμε ότι δεν έκαναν τόσα χρόνια οι προηγούμενες κυβερνήσεις.

Να θυμίσω, λοιπόν, τι έχει γίνει όλα αυτά τα χρόνια, για να μην υπάρχουν σκιές ή ενέργειες, που δεν έχουν αναδειχθεί στο Κοινοβούλιο και να δούμε ποιος έχει ευθύνες και ποιος δεν έχει και τι έγινε τον έναν χρόνο που είμαστε εμείς Κυβέρνηση. Όπως γνωρίζετε, έγιναν δύο εργολαβίες για το συγκεκριμένο φάκελο του έργου. Στην πρώτη εργολαβία η υπογραφή της σύμβασης έγινε στις 14-2-2007, Υπουργός ήταν ο κ. Σουφλιάς και ο προϋπολογισμός του έργου ήταν 58.000.000 ευρώ. Ακόμη δεν έχει γίνει οριστική παραλαβή αυτού του έργου.

Η δεύτερη εργολαβία ήταν προϋπολογισμού 54.500.000 ευρώ. Υπογράφηκε η σύμβαση στις 16-1-2008 πάλι επί υπουργίας του κ. Σουφλιά και αυτό έχει γίνει η οριστική παραλαβή του έργου. Επειδή ήταν τόσο καλοσχεδιασμένα αυτά τα έργα, δεν έφτασαν οι δύο εργολαβίες και βγήκε τρίτος διαγωνισμός-σκούπα, για να φτιάξει τα υπολειπόμενα έργα των δύο συμβάσεων, που δεν πρόλαβαν να γίνουν. Τα λέω αυτά για να καταλάβουμε όλοι τι γινόταν.

Αυτό το φέραμε εμείς στη Βουλή. Είχε ολοκληρωθεί, είχε γίνει ο διαγωνισμός. Το παρουσιάσαμε στην αρμόδια επιτροπή και υπολειπόταν να υπογραφεί η σύμβαση, αλλά είχαμε εμπλοκές και καθυστερήσεις σε σχέσεις με ενστάσεις, που είχαν γίνει για τη διαγωνιστική διαδικασία, που είχε προηγηθεί από την προηγούμενη κυβέρνηση.

Όμως, να παρουσιάσω λίγο τι είχε μείνει. Το έχουμε παρουσιάσει και στη Βουλή. Είναι η τρίτη εργολαβία-σκούπα. Θα τα καταθέσω στα Πρακτικά. Είναι μικρά τεχνικά έργα. Είναι μεγάλες γέφυρες, είναι η σήραγγα της Αγίας Βαρβάρας, ορύγματα, αποκαταστάσεις κατολισθήσεων, ανισόπεδοι κόμβοι και μια σειρά από έργα, τα οποία όφειλαν να έχουν ολοκληρωθεί μέσα στις δύο εργολαβίες αλλά δεν άντεξαν.

Επίσης, εδώ είναι ένα σκαρίφημα, που δείχνει, κύριε Αυγενάκη, ότι δεν είναι ένα τμήμα του έργου που δεν έχει γίνει, είναι διάφορα τμήματα, που είχαν μείνει από τις δύο εργολαβίες. Τόσο καλά γινόντουσαν τα δημόσια έργα στη χώρα μας!

Αυτό τώρα που κρύβετε και που εμείς το ανακαλύψαμε με μία συνέντευξη -γιατί δεν έχει κοινοποιηθεί ποτέ στο Υπουργείο- που έδωσε ο αρμόδιος προϊστάμενος του ΟΑΚ -γιατί αυτά τα έργα μεταφέρθηκαν κιόλας στον Οργανισμό Ανάπτυξης Κρήτης- είναι μία έκθεση του 2013 της Διεύθυνσης Προγραμματισμού και Ελέγχων. Τι λέει για το συγκεκριμένο έργο, κύριε Πρόεδρε; Λέει: «Εύρημα 2: Μη τήρηση των κριτηρίων ωριμότητας των μελετών κατά την ένταξη της πράξης που είναι και ουσιαστικό εύρημα».

Παραδέχεται, λοιπόν, η ΕΔΕΛ στη σελίδα 9, στη σελίδα 10, στη σελίδα 11 ότι τα συγκεκριμένα έργα είχαν γίνει χωρίς ώριμες μελέτες. Μπαίνει θέμα ωριμότητας των έργων. Γι’ αυτό και τα έργα είναι στην κατάσταση που είναι. Και δεν έφτασαν οι δύο εργολαβίες, αλλά θέλουμε και τρίτη «σκούπα».

Βρήκαμε, επίσης, μία έγκριση διάθεσης ποσού 47.000.000 ευρώ. Αυτό έχει γίνει από τον κ. Χρυσοχοΐδη. Κι εδώ απορούμε πώς θα τα βρίσκαμε αυτά τα λεφτά από την προηγούμενη κυβέρνηση, διότι δεν είχαν γραφτεί πουθενά, κύριε Αυγενάκη, που λέτε πως είχατε προγραμματίσει το έργο. Στο τέλος έχουμε να δούμε ότι το έργο είχε χρόνο περαίωσης τριάντα μήνες. Αν, δηλαδή, κάποιος Υπουργός Χουντίνι με μαγικό ραβδάκι υπέγραφε σύμβαση και ξεπερνούσε παράνομα όλες τις γραφειοκρατικές διαδικασίες στις αρχές του 2015 πάλι, το έργο δεν θα ολοκληρωνόταν το Μάρτη του 2017 και άρα δεν θα χρηματοδοτούνταν από το ΕΣΠΑ σε αυτήν την προγραμματική περίοδο.

Τι κάναμε τον ένα χρόνο; Θα αναφέρω επιγραμματικά τα βήματα, για να τα ξέρει ο κ. Αυγενάκης: Έγινε καταγγελία στις 31 Μαρτίου 2014 πριν. Κατόπιν της καταγγελίας για μη έγκυρη φορολογική ενημερότητα του αναδόχου, η Γενική Γραμματεία Εσόδων στις 6 Απριλίου 2015 συνέστησε στο Υπουργείο και στη Γενική Γραμματεία Πληροφοριακών Συστημάτων να προσφύγει, γιατί δεν είναι έγκυρη η φορολογική ενημερότητα του αναδόχου. Από το ηλεκτρονικό σύστημα της Γενικής Γραμματείας Πληροφοριακών Συστημάτων προέκυψε ότι δεν είναι έγκυρη η φορολογική ενημερότητα, οπότε στις 8 Ιουλίου η υπηρεσία κίνησε την πειθαρχική διαδικασία κατά της εταιρείας κι εξέδωσε σχέδιο ανάκλησης της ενημερότητας του πτυχίου. Στις 20 Νοεμβρίου το σχέδιο αυτό παραπέμφθηκε ως προς τα νομικά θέματα, που εγείρονται στο Νομικό Συμβούλιο του Κράτους. Το Νομικό Συμβούλιο του Κράτους εξέδωσε γνωμοδότηση και τη διαβίβασε στο γραφείο μου στις 14 Δεκεμβρίου 2015. Η αποδοχή πραγματοποιήθηκε στις 5 Ιανουαρίου 2016. Επομένως, δεν έχουμε καθυστερήσει ούτε μία μέρα.

Πρόσθετα σε αυτά, υπήρξαν ασφαλιστικά μέτρα, κύριε Αυγενάκη, από τον ανάδοχο -όλα αυτά που σας λέω θα σας τα καταθέσω ένα-ένα- που εκδικάστηκαν, απ’ ό,τι με ενημερώνουν εδώ οι συνεργάτες μου, με την απόφαση αναστολής να είναι στις 16 Φεβρουαρίου 2016, πριν λίγες μέρες.

Θα σας καταθέσω όλα τα σχετικά έγγραφα που δείχνουν και τεκμηριώνουν αυτά που λέμε για το δικαστήριο, για την αποδοχή της γνωμοδότησης του Νομικού Συμβουλίου του Κράτους, την αποδοχή της γνωμοδότησης στις 5 Ιανουαρίου.

Θα σας καταθέσω, επίσης, την απάντηση της υπηρεσίας, που λέει ότι δεν υπάρχει κανένα πρόβλημα, για να τιναχθεί αυτό το έργο στον αέρα, γιατί το έχουμε εντάξει, αν δείτε τους πίνακες, στο ΠΔΕ. Έχουμε βάλει τα απαραίτητα χρήματα για τα επόμενα χρόνια, για να χρηματοδοτηθεί.

Έχουμε και την απάντηση του αρμόδιου Υπουργείου Οικονομίας που απαντάει και στις τρεις ερωτήσεις που κάνατε: Πρώτον, απαντάει στο γιατί δεν θα μπορούσε να είναι έργο-γέφυρα, όπως αντιλαμβάνεστε από την απάντηση που σας έδωσα.

Δεύτερον, απαντάει ότι το έργο πρέπει να είναι έτοιμο μέχρι το Μάρτη του 2019, για να μην υπάρχει πρόβλημα να επιστρέψουμε χρήματα πίσω. Και θα είναι έτοιμο μέχρι το Μάρτη του 2019 με πραγματικά χρονοδιαγράμματα και πραγματικούς προϋπολογισμούς.

Επίσης, θα ήθελα να συστήσω, κύριε Αυγενάκη -γιατί μόλις σήμερα μπόρεσα και τα βρήκα- να σας δώσουν οι πηγές σας την έκθεση της Διεύθυνσης Προγραμματισμού και Ελέγχων από 20-12-2013, για να καταλάβετε πραγματικά ποιοι έχουν ευθύνη γι’ αυτό το έργο και ποιοι έχουν κάνει τα πάντα για να γίνει αυτό το έργο.

(Στο σημείο αυτό ο Αναπληρωτής Υπουργός Υποδομών, Μεταφορών και Δικτύων κ. Χρήστος Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Κύριε Αυγενάκη, έχετε το λόγο.

**ΕΛΕΥΘΕΡΙΟΣ ΑΥΓΕΝΑΚΗΣ:** Η εικόνα αυτή είναι τουλάχιστον ντροπιαστική για το Κοινοβούλιο, κύριε Σπίρτζη, όταν δεν μπορείτε ούτε καν τους τίτλους των εγγράφων να διαβάσετε, που μόλις πήρατε στα χέρια σας. Τόσο ενδιαφέρον έχετε δείξει γι’ αυτό το έργο. Τόσο πολύ έχετε ασχοληθεί για ένα τόσο σημαντικό έργο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Σήμερα το έστειλαν...

**ΕΛΕΥΘΕΡΙΟΣ ΑΥΓΕΝΑΚΗΣ:** Ψεύδεστε. Και μάλιστα, ψεύδεστε για πολλοστή φορά προσπαθώντας να καλύψετε την ανικανότητά σας.

Ανακαλύψατε για άλλη μια φορά διώκτες και επικριτές των έργων σας και δεν απαντήσατε απολύτως τίποτα σε αυτά που σας ρώτησα.

Και κάτι τελευταίο. Είναι ανήθικο από μέρους, κύριε Σπίρτζη, να αναφέρεστε στον κ. Χρυσοχοΐδη. Δεν τον υπερασπίζομαι, αλλά εσείς ως πρώην πασοκτζής ήσασταν συνεργάτης του και σήμερα ανακαλύπτετε –τάχαμου- έγγραφα και ανικανότητα και αναποτελεσματικότητα στο έργο του κ. Χρυσοχοΐδη. Ντροπή!

Δεν μας λέτε πού θα βρεθούν τα χρήματα, για να υλοποιηθεί το έργο του δρόμου Ηράκλειο-Μεσσαρά, παρά μόνο μας λέτε ότι τα έχετε εξασφαλίσει και τα επόμενα χρόνια… Ποια χρόνια; Ποιο έργο; Ποιον κωδικό; Απαντήστε ευθέως και όχι γενικόλογα και αοριστολογίες.

Κουτόχορτο δεν τρώει κανένας στην Κρήτη και βεβαίως εσείς μπορεί να επικαλείστε μονίμως την αγάπη σας για τον τόπο αυτό, αλλά ο τόπος αυτός αντιλαμβάνεται και το έχουν νιώσει πολλοί συνάδελφοί σας πλέον, ακόμη κι αυτοί που εκλέγονται στην Κρήτη ότι η εξαπάτηση έχει φτάσει στο μεδούλι, έχει φτάσει στο κόκκινο. Τέρμα πια. Ως εδώ!

Έχουμε ένα κουτσουρεμένο, κύριε Πρόεδρε, Πρόγραμμα Δημοσίων Επενδύσεων. Οι ανάγκες της χώρας είναι τέτοιες, που είναι εγκληματικό να χάνονται χρήματα από ευρωπαϊκούς πόρους και να φορτώνονται σε εθνικούς πόρους που δεν έχουμε, που δεν διαθέτουμε, τη δεδομένη, μάλιστα στιγμή που οι εθνικοί πόροι είναι ελάχιστοι, ελαχιστότατοι και οι ανάγκες της χώρας τεράστιες.

Κύριε Σπίρτζη, αν δεν το ξέρετε, πρέπει να το μάθετε μετά από τόσους μήνες στην καρέκλα του Υπουργού. Είναι καταστροφικό να επιβαρύνουμε το ΠΔΕ με έργα που θα μπορούσαν να έχουν ολοκληρωθεί με ευρωπαϊκά χρήματα. Έχετε προβλέψει, είπατε, στον Προϋπολογισμό του 2016 τις δαπάνες για το δρόμο Ηράκλειο-Μεσσαρά. Ποιος είναι ο κωδικός; Πείτε ευθέως, λοιπόν. Κι αν ναι, πότε; Χρονοδιάγραμμα και ημερομηνίες, όχι αοριστολογίες. Γιατί σας ανέφερα προηγουμένως ημερομηνίες, δηλώσεις σας, απαντήσεις σας, γραπτά και όχι αόριστα και όχι τάχαμου, δήθεν πάλι βρήκαμε φταίχτες για το κακό έργο, για τις δυσκολίες της χώρας. Σας είπα δικές σας δηλώσεις. Εσείς είπατε στην Κρήτη το Δεκέμβριο ότι σε μια εβδομάδα θα έχει τακτοποιηθεί. Έχουν περάσει βδομάδες. Ποιος θα σας πιστέψει πλέον; Κανένας. Ψεύδεστε συστηματικά. Είστε ένας ανίκανος και δυστυχώς αναποτελεσματικός Υπουργός.

Και το ερώτημα είναι: Υπάρχει κίνδυνος να ζητηθεί να επιστρέψουμε χρήματα στην Ευρωπαϊκή Ένωση, επειδή ακριβώς δεν ολοκληρώθηκε ο δρόμος Ηράκλειο-Μεσσαρά; Γνωρίζετε, κύριε Υπουργέ -ή τουλάχιστον, παρακαλώ πολύ, μάθετε επιτέλους κάτι- ότι η μη ολοκλήρωση του δρόμου θα μας υποχρεώσει να κληθούμε ως χώρα να επιστρέψουμε όλο το ποσό των κοινοτικών πόρων που θα έχει διατεθεί για το δρόμο Ηράκλειο-Μεσσαρά;

Δεν θέλω ειλικρινά να γίνομαι μάντης δυσάρεστων ειδήσεων, γιατί ο δρόμος Ηράκλειο-Μεσσαρά για μας τους Μεσσαρίτες είναι ένα έργο πνοής για την ανάπτυξη της τοπικής οικονομίας, για την εύκολη και ασφαλή μετακίνηση του πληθυσμού, για την καλύτερη μετακίνηση των αγροτικών προϊόντων, για την ανάπτυξη του τουρισμού.

Όπως όλα τα θέματα που απασχολούν τον ελληνικό λαό, αφήνετε τα ζητήματα να εξελιχθούν από μόνα τους. Τα αφήνετε για άλλη μια φορά στον αυτόματο πιλότο, κύριε Σπίρτζη. Έχετε αφήσει τη χώρα στον αυτόματο πιλότο.

Δυστυχώς, η αλήθεια είναι πικρή. Το καταλαβαίνω. Μετά από ένα ολόκληρο χρόνο που βρίσκεστε στην καρέκλα του αρμοδίου Υπουργού, αποφασίσατε να ασχοληθείτε -και μάλιστα δυσκολεύεστε να διαβάσετε και τους τίτλους- με το έργο Ηράκλειο-Μεσσαρά. Κατά τα άλλα αγαπάτε την Κρήτη. Δεν είναι έτσι, όμως, η αγάπη. Η αγάπη φαίνεται διαφορετικά, εκ του αποτελέσματος. Πρόθεση έχουν όλοι.

Σας το είχα πει και κατ’ ιδίαν, το λέω και δημόσια. Όλοι οι Υπουργοί ξεκινούν με τις καλύτερες προθέσεις, το αποτέλεσμα, όμως, δείχνει ότι είστε εξαιρετικά επικίνδυνος και εσείς και η Κυβέρνησή σας.

Κλείνω λέγοντας ότι μας λέγατε κινδυνολόγους. Μας λέγατε κινδυνολόγους σ’ αυτήν την Αίθουσα τον Μάιο του 2015 εσείς προσωπικά, όταν συζητούσαμε για το μέλλον των μεγάλων έργων σε επίκαιρη ερώτηση, που είχα καταθέσει ως τομεάρχης υποδομών τότε.

Δυστυχώς, κύριε Υπουργέ, μέχρι στιγμής οι φόβοι μας επιβεβαιώνονται. Κάντε κάτι. Εδώ είμαστε, για να εξελιχθούν τα έργα αυτά. Και αν γίνει οτιδήποτε θετικό για την Κρήτη, να είστε βέβαιος ότι όλοι οι Κρήτες -ανεξαρτήτως σε ποια πολιτική πτέρυγα ανήκουν οι Βουλευτές- θα το στηρίξουν. Όμως, μην έχετε την εντύπωση ότι, επειδή σπέρνετε αγάπη, αλλά από την άλλη έχετε ανικανότητα σε επίπεδο αποτελέσματος, αυτομάτως έχετε ρίξει «χρυσόσκονη» στα μάτια των Κρητών. Αρκετά πια!

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Κύριε Πρόεδρε, καταλαβαίνω ότι τον πονάει τον κ. Αυγενάκη τον δρόμο στην πατρίδα του να τον κάνει ο ΣΥΡΙΖΑ. Όμως θα τον κάνει ο ΣΥΡΙΖΑ. Τι να κάνουμε;

Τη δε ανικανότητα την επιστρέφω, διότι πραγματικά θέλει πραγματική προσπάθεια ανικανότητας να έχεις βγάλει δύο εργολαβίες για τον συγκεκριμένο δρόμο -δεν είναι και κανένας δρόμος Αθήνα-Θεσσαλονίκη- και να μην μπορείς να ολοκληρώσεις ένα έργο. Θέλει πραγματικά ανικανότητα.

Όμως, δεν είναι το θέμα της ανικανότητας, κύριε Αυγενάκη. Σας τα έχω πει πολλές φορές. Δεν θέλετε να τα καταλάβετε. Ευτυχώς, που βρέθηκε παρεμπιπτόντως από συνέντευξη του αρμοδίου και αυτή εδώ η έκθεση της ΕΔΕΛ, που λέει πως είναι τα πράγματα, πως έκανε τα έργα η Νέα Δημοκρατία όλα αυτά τα χρόνια, πως βρήκαμε «βαλτωμένα» τα έργα του κυρίου Σουφλιά -και όχι μόνο- και τα ξεκολλάμε σήμερα.

**ΕΛΕΥΘΕΡΙΟΣ ΑΥΓΕΝΑΚΗΣ:** Σας το είπα ότι επί Χρυσοχοΐδη…

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Όχι, ο κ. Χρυσοχοΐδης είπε άλλο. Δεν θέλετε να το καταλάβετε. Θα πάω και στον κ. Χρυσοχοΐδη.

**ΕΛΕΥΘΕΡΙΟΣ ΑΥΓΕΝΑΚΗΣ:** Η Κυβέρνηση Σαμαρά το δημοπράτησε το έργο…

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Θα πάω και στον κ. Χρυσοχοΐδη. Μην βιάζεστε.

**ΕΛΕΥΘΕΡΙΟΣ ΑΥΓΕΝΑΚΗΣ:** Μα, τι είναι αυτά που λέτε;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Από το 2013 υπάρχει έκθεση της ΕΔΕΛ που φαίνεται ότι τα έργα ήταν «άστα να πάνε στο διάολο». Δική σας έκθεση ήταν. Εσείς κυβερνούσατε τότε.

Πάμε παρακάτω στον κ. Χρυσοχοΐδη. Δεν υπήρξα ποτέ συνεργάτης ούτε του κυρίου Χρυσοχοΐδη ούτε κανενός Υπουργού, παρ’ ότι μου δόθηκαν πάρα πολλές ευκαιρίες και σε υπουργικά γραφεία.

**ΕΛΕΥΘΕΡΙΟΣ ΑΥΓΕΝΑΚΗΣ:** Αστειεύεστε τώρα; Δεν ήσασταν Πρόεδρος του ΤΕΕ; Μα, με συγχωρείτε πάρα πολύ.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ο Πρόεδρος ΤΕΕ εκλέγεται, κύριε Αυγενάκη. Να μάθετε. Δεν είναι σύμβουλος κανενός Υπουργού. Θέλω να το καταλάβετε αυτό.

**ΕΛΕΥΘΕΡΙΟΣ ΑΥΓΕΝΑΚΗΣ:** Δεν ήσασταν σύμβουλος; Ήσασταν σύμβουλος της Κυβέρνησης. Αυτό ήσασταν.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Αυγενάκη.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ποτέ δεν ήμουν σύμβουλος σε κανέναν Υπουργό, παρ’ ότι μου δόθηκαν πάρα πολλές ευκαιρίες και για να είμαι σε οργανισμούς -δεν ήμουν ποτέ σε κανέναν- και για να υπηρετήσω στο γραφείο κάποιου Υπουργού. Δεν κρύβεται η διαδρομή κάποιου ανθρώπου και ούτε μπορεί να αμύνεται ούτε και να λασπώνεται ούτε να λέτε «εσείς ήσασταν σύμβουλος» και ούτε είπα εγώ, τίποτα, για τον κ. Χρυσοχοΐδη.

Ο κ. Χρυσοχοΐδης στην αγωνία του να καλύψει αυτά που βρήκε κι εκείνος, δηλαδή ένα έργο που ήταν τιναγμένο στον αέρα, που δεν μπορούσε να ολοκληρωθεί μέσα στο ΕΣΠΑ, υπέγραψε αυτό που κατέθεσε, ότι θέλει 47 εκατομμύρια ευρώ, για να τελειώσει ο δρόμος στην τρίτη εργολαβία, που δεν είχε τελειώσει.

Εμείς έχουμε προβλέψει για το 2016, 21.500.000. Ο ενάριθμος που υπάρχει, γιατί ρωτάτε...

**ΕΛΕΥΘΕΡΙΟΣ ΑΥΓΕΝΑΚΗΣ:** Έχω δικαίωμα να ενημερώνομαι. Έχω δικαίωμα να ρωτάω.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Βεβαίως, καλά κάνετε και εγώ σας ενημερώνω για το τι έχουμε κάνει, γιατί το αμφισβητείτε.

**ΕΛΕΥΘΕΡΙΟΣ ΑΥΓΕΝΑΚΗΣ:** Δεν αμφισβητώ. Στα πλαίσια της ερώτησης είμαι.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Είναι 2010ΣΕ071810. Σήμερα έχει υπόλοιπο 21.500.000.

**ΕΛΕΥΘΕΡΙΟΣ ΑΥΓΕΝΑΚΗΣ:** Ο λογαριασμός… (δεν ακούστηκε)

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Σήμερα έχει. Το έργο θα ολοκληρωθεί από το Πρόγραμμα Δημοσίων Επενδύσεων, γιατί το έχουμε υποσχεθεί στους Κρητικούς και στον λαό της Κρήτης, ως Κυβέρνηση και ως ΣΥΡΙΖΑ.

Το ξέρω ότι αυτό δυσαρεστεί τη Νέα Δημοκρατία και όχι μόνο. Ξέρουμε ότι υπάρχει πρόβλημα με το πώς προχωράνε τα έργα υποδομής και την αποτελεσματικότητα που έχουμε δείξει. Ξέρουμε ότι βρήκαμε κολλημένους όλους τους αυτοκινητόδρομους και ξεκόλλησαν. Ξέρουμε ότι αναθεωρήσαμε τον Μορέα με εκατοντάδες εκατομμύρια λιγότερα απ’ ό,τι είχαν κανονίσει οι δικές σας κυβερνήσεις. Ξέρουμε ότι ξεκολλήσαμε το μετρό, όταν λέγατε ότι αυτό δεν πρόκειται να ξεκολλήσει ποτέ και προχωρήσαμε.

Να ξέρετε, κύριε Αυγενάκη, ότι και το συγκεκριμένο έργο και ο ΒΟΑΚ και άλλα έργα υποδομής στην Κρήτη θα γίνουν απ’ αυτήν την Κυβέρνηση και δεν θα γίνουν, όπως τα κάνατε εσείς. Θα γίνουν κανονικά. Δεν θα έχουμε καθυστερήσεις. Έτσι λέγατε για το αεροδρόμιο στο Καστέλι και τελειώνει ο διαγωνισμός σε λίγο. Θα έχουμε μειοδότες.

Θα γίνει, αφού προβλέψουμε πριν να γίνουν οι απαραίτητες σοβαρές μελέτες, οι απαλλοτριώσεις, οι αρχαιολογικές εργασίες και να μην είναι τα έργα στον αέρα και τα πληρώνει ο ελληνικός λαός.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ και εγώ.

Η τρίτη με αριθμό 570/22-2-2016 επίκαιρη ερώτηση πρώτου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ – ΔΗΜΑΡ κ. Παρασκευής Χριστοφιλοπούλουπρος τον ΥπουργόΕργασίας, Κοινωνικής Ασφάλισης και Κοινωνικής Αλληλεγγύης, σχετικά με τις απολύσεις στα Ελληνικά Αμυντικά Συστήματα (ΕΑΣ), δεν θα συζητηθεί λόγω απουσίας του κ. Κατρούγκαλου στο εξωτερικό. Ο κ. Κατρούγκαλος βρίσκεται στις Βρυξέλλες.

Επίσης, η πέμπτη με αριθμό 545/15-2-2016 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου – Χρυσή Αυγή κ. Ελένης Ζαρούλια προς τον Υπουργό Υγείας, σχετικά με τα προβλήματα λειτουργίας στο ΕΚΑΒ, δεν θα συζητηθεί.

Η δεύτερη με αριθμό 572/22-2-2016 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ – ΔΗΜΑΡ κ. Δημητρίου Κρεμαστινού προς τον Υπουργό Εθνικής Άμυνας,σχετικά με την αθρόα και μαζική αποβίβαση προσφύγων και μη νόμιμων μεταναστών στο Καστελόριζο, δεν θα συζητηθεί, διότι ο Υπουργός ενημέρωσε την υπηρεσία ότι έχει ήδη απαντηθεί.

Δυστυχώς, όμως, όπως γνωρίζετε, πριν από μια εβδομάδα, για ένα βράδυ, πάνω από οκτακόσιοι μετανάστες βρίσκονταν στο Καστελόριζο και φυσικά αντιλαμβάνεστε ότι οι κάτοικοι –οι οποίοι είναι εκατόν πενήντα έως διακόσιοι- δεν είναι δυνατόν να αισθάνονται ασφαλείς, όταν αντιμετωπίζουν τέτοιες συνθήκες.

Ο Υπουργός διαβεβαίωσε ότι τα πλοία του ΝΑΤΟ θα βρίσκονται στη Δωδεκάνησο. Θα περίμενε κανείς μια προστασία ή από το ΝΑΤΟ ή -εάν θέλετε- από τα δικά μας πολεμικά πλοία. Νομίζω ότι ο κόσμος ζητά μια διευκρίνιση πάνω στο θέμα αυτό.

Η ερώτηση θα ξαναϋποβληθεί, δεδομένου, μάλιστα, ότι πριν από τρεις ώρες το CNN με ανταπόκριση του Αθηναϊκού Πρακτορείου μετέδωσε ότι η ελληνική φρεγάτα «ΣΑΛΑΜΙΣ» περιπολεί μεταξύ Ικαρίας και Κω και η τουρκική φρεγάτα «ΜΠΑΡΜΠΑΡΟΣ» περιπολεί δυτικά της Ρόδου. Αυτές είναι δυνάμεις του ΝΑΤΟ φυσικά.

Αυτό σημαίνει ότι είναι ευνόητο ότι το Υπουργείο θα πρέπει να πιέσει οι μονάδες αυτές να βρίσκονται μεταξύ των παραλίων της Τουρκίας και των δικών μας χωρικών υδάτων. Διαφορετικά, όταν βρίσκονται εκεί που είναι, τι προστασία μπορούν να προσφέρουν;

Το θέμα γίνεται ακόμα πιο ανησυχητικό, όταν από την ανηρτημένη ιστοσελίδα του ΝΑΤΟ, ο Γενικός Γραμματέας του ΝΑΤΟ βεβαιώνει επίσημα επί λέξει τα εξής: «NATO will not stop the boats. NATO will not turn back the boats with the migrants». Δηλαδή, με λίγα λόγια το ΝΑΤΟ μόνο πληροφορίες θα δίνει, όπως αναφέρει παρακάτω, στις υπηρεσίες της Ελλάδας και της Τουρκίας και στη FRONTEX και δεν έχει σκοπό επί της ουσίας να αντιμετωπίσει το θέμα.

Αυτά τα αναφέρω για ενημέρωση της Βουλής, για να κατατεθούν στα Πρακτικά, και η ερώτηση θα επανακατατεθεί, με την ελπίδα ότι θα απαντηθεί επ’ ωφελεία βέβαια των ελληνικών συμφερόντων. Διότι κανείς δεν κάνει ερώτηση στο Υπουργείο Εξωτερικών ή Εθνικής Άμυνας για άλλο λόγο, εκτός από το να προασπιστούν τα ελληνικά συμφέροντα.

Επειδή το ΝΑΤΟ αναγνωρίζει ότι αυτή τη στιγμή δεν έχει τελειώσει ακόμα η ιστορία, δηλαδή, ακόμα το επιχειρησιακό σχέδιο δεν έχει πλήρως αναπτυχθεί, καλό είναι να προστατευτούν οι πληθυσμοί και να νησιά μας από αυτή την ιστορία.

(Στο σημείο αυτό ο ΣΤ΄ Αντιπρόεδρος της Βουλής κ. Δημήτριος Κρεμαστινός καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, η πρώτη με αριθμό 577/23-2-2016 επίκαιρη ερώτηση πρώτου κύκλου του Βουλευτή Ηλείας του Συνασπισμού Ριζοσπαστικής Αριστεράς κ. Γεράσιμου Μπαλαούρα προς τον Υπουργό Εσωτερικών και Διοικητικής Ανασυγκρότησης,σχετικά με την καθυστέρηση κατάθεσης νομοσχεδίου σχετικού με τη ρύθμιση της άδειας παραμονής και εργασίας των παράνομα διαμενόντων μεταναστών εργατών γης, δεν θα συζητηθεί λόγω φόρτου εργασίας του κ. Μουζάλα. Αυτό είναι κατανοητό.

Η δεύτερη με αριθμό 566/22-2-2016 επίκαιρη ερώτηση πρώτου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκηπρος τον Υπουργό Πολιτισμού και Αθλητισμού,σχετικά με την ανάδειξη της «Νίκης της Σαμοθράκης» ως πανευρωπαϊκού συμβόλου δεν θα συζητηθεί, διότι ο κ. Μπαλτάς αυτήν τη στιγμή έχει προγραμματισμένη εκδήλωση στο Μέγαρο Μουσικής. Επίσης αντιληπτό.

Επίσης, η πρώτη με αριθμό 567/22-2-2016 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Εσωτερικών και Διοικητικής Ανασυγκρότησης,σχετικά με την επιβολή δημοτικών τελών από τον Δήμο της Πάτρας σε επαγγελματικές εγκαταστάσεις της περιοχής με απόφαση του δημοτικού συμβουλίου, δεν θα συζητηθεί λόγω κωλύματος του κυρίου Υπουργού.

Επίσης, η έκτη με αριθμό 466/1-2-2016 επίκαιρη ερώτηση δεύτερου κύκλου του Βουλευτή Αττικής του Λαϊκού Συνδέσμου-Χρυσή Αυγή κ. Ηλία Κασιδιάρη προς τον Υπουργό Εσωτερικών και Διοικητικής Ανασυγκρότησης, σχετικά με τα «εκατομμύρια που μοιράζει η Κυβέρνηση ΣΥΡΙΖΑ-ΑΝΕΛ στα χρεωκοπημένα κόμματα», δεν θα συζητηθεί λόγω φόρτου εργασίας του κυρίου Υπουργού. Όσον αφορά τον φόρτο εργασίας, καλό είναι να γνωρίζουμε κάτι παραπάνω.

Προχωράμε τώρα στην πρώτη με αριθμό 2379/15-1-2016 ερώτηση της Βουλευτού Β΄ Αθηνών του Συνασπισμού Ριζοσπαστικής Αριστεράς κ. Βασιλικής Κατριβάνου προς τον Υπουργό Υγείας,σχετικά με την υποστελέχωση του ΚΕΘΕΑ.

Στην ερώτηση θα απαντήσει ο Υπουργός Υγείας κ. Ξανθός.

Ορίστε, κυρία Κατριβάνου, έχετε τον λόγο.

**ΒΑΣΙΛΙΚΗ ΚΑΤΡΙΒΑΝΟΥ:** Σας ευχαριστώ, κύριε Πρόεδρε.

Κύριε Υπουργέ, οι ευάλωτες κοινωνικές ομάδες είναι από τα πρώτα θύματα στη συνεχιζόμενη παρατεταμένη κρίση και βέβαια και οι φορείς που τα στηρίζουν, ειδικά τώρα που θα θέλαμε περισσότερο από ποτέ ένα ενισχυμένο δίκτυ κοινωνικής προστασίας.

Ξέρουμε ότι εντείνεται η εξάρτηση. Έχουμε επιδείνωση της ψυχοσωματικής κατάστασης των χρηστών, αστεγία, εξάπλωση λοιμωδών νοσημάτων, χρήση νέων ουσιών, μείωση κινήτρου για θεραπεία και μεγαλύτερες δυσκολίες στην επανένταξη μετά τη θεραπεία.

Και όπως ξέρουμε, το ΚΕΘΕΑ είναι το μεγαλύτερο δίκτυο απεξάρτησης και κοινωνικής επανένταξης της χώρας μας και έχει ένα σημαντικό πρόβλημα υποστελέχωσης. Από την αρχή της κρίσης, το 2009 μέχρι τώρα, μέχρι το τέλος του 2015 έχει χάσει εκατόν δέκα άτομα συνολικά, χωρίς να έχουν αντικατασταθεί λόγω της δημοσιονομικής προσαρμογής.

Σήμερα το ΚΕΘΕΑ έχει τετρακόσιους πενήντα τρεις εργαζόμενους που καλύπτουν τις ανάγκες ενός πανελλαδικού δικτύου, που έχει εκατό μονάδες σε είκοσι έξι πόλεις και δεκαεννιά σωφρονιστικά καταστήματα. Γίνεται πολύ σημαντική δουλειά στον χώρο της θεραπείας, της συμβουλευτικής, της απεξάρτησης, της πρόληψης. Ας πούμε, στη θεραπεία παρέχει υπηρεσίες σε δεκατρείς χιλιάδες άτομα και στην πρόληψη σε πέντε χιλιάδες άτομα.

Η υποστελέχωση αφορά την περιφέρεια, αλλά και τον ευαίσθητο χώρο των φυλακών. Για παράδειγμα, η μονάδα που εγκαινιάστηκε πρόσφατα -τον Οκτώβρη- και από τον Πρωθυπουργό στα Διαβατά, ο «Προμηθέας», είναι υποστελεχωμένη.

Όμως, το 2015 διακόπηκε η λειτουργία των επτά πολυδυνάμων διαγνωστικών κέντρων του ΚΕΘΕΑ για άτομα με διπλή διάγνωση, δηλαδή και εξάρτηση και ψυχιατρική διαταραχή, λόγω του ότι έληξαν οι συμβάσεις του ΕΣΠΑ, συμβάσεις του προσωπικού. Η διακοπή ήταν πλήγμα και για τον φορέα, αλλά και για τους χρήστες που είναι δύσκολο να μπουν σε άλλες θεραπευτικές δομές λόγω της συγκεκριμένης κατάστασης, της διπλής διάγνωσης.

Το Υπουργείο ανταποκρίθηκε –το αναγνωρίζουμε- και έδωσε τη δυνατότητα επαναπρόσληψης σαράντα δύο μελών του θεραπευτικού προσωπικού για τα κέντρα, αλλά μόνο για οκτώ μήνες. Έτσι, το δεύτερο εξάμηνο του 2016 τα πολυδύναμα ψυχοδιαγνωστικά κέντρα θα υποχρεωθούν ξανά να διακόψουν τη λειτουργία, γιατί θα έχουν λήξει οι συμβάσεις.

Ρωτάμε, λοιπόν, πότε θα δοθεί στο ΚΕΘΕΑ η δυνατότητα για την πραγματοποίηση των τριάντα πέντε προσλήψεων θεραπευτικού προσωπικού αορίστου χρόνου, οι οποίες έχουν προαναγγελθεί και με ποιον τρόπο θα εξασφαλιστεί η ένταξη των σαράντα δύο θεραπευτών που στελεχώνουν τα πολυδύναμα ψυχοδιαγνωστικά κέντρα μετά τη λήξη της οκτάμηνης σύμβασης στο μόνιμο προσωπικό του ΚΕΘΕΑ, ώστε να αποφευχθεί νέα διακοπή της λειτουργίας τους και νέα ταλαιπωρία και νέος κύκλος, ειδικά αφού έχουν αυτές τις ευάλωτες ομάδες.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Ορίστε, κύριε Ξανθέ, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητή συνάδελφε, νομίζω ότι η ερώτησή σας είναι μια ερώτηση καίρια, έχει συζητηθεί και με εκπρόσωπο άλλης Κοινοβουλευτικής Ομάδας στη Βουλή. Εκφράζει μια πραγματική αγωνία και τοπικών κοινωνιών και θεραπευομένων και των οικογενειών τους για μια δομή, η οποία όντως είχε πρωτοποριακό χαρακτήρα. Αυτά τα επτά ψυχοδιαγνωστικά κέντρα ήταν μια καινοτομία που έλειπε, ιδιαίτερα στην επαρχία, για την αντιμετώπιση ανθρώπων που είχαν συννοσηρότητα εξαρτησιακή και ψυχιατρική.

Ήταν πολύ σημαντική η συνεισφορά τους. Για δύο χρόνια καλύφθηκαν οι ανάγκες πάνω από χιλίων τετρακοσίων ανθρώπων και μελών των οικογενειών τους. Υπήρξε εξωτερική αξιολόγηση, η οποία ήταν πάρα πολύ θετική. Η αποτίμηση δηλαδή της δουλειάς αυτής ήταν ιδιαίτερα θετική και ακριβώς γι’ αυτόν τον λόγο το ΚΕΘΕΑ έχει προτείνει με βάση τα κριτήρια και τα δεδομένα της αξιολόγησης σε τρεις περιφέρειες, δηλαδή στην Αθήνα, στη Θεσσαλονίκη και στην Κρήτη, να συνεχίσει η λειτουργία αυτών των δομών με τη σημερινή μορφή, του κλασικού δηλαδή πολυδύναμου ψυχοδιαγνωστικού κέντρου, και στις υπόλοιπες τέσσερις περιφέρειες, στην Ήπειρο, στη Θεσσαλία, στην Πελοπόννησο και στο Βόρειο Αιγαίο, να μετεξελιχθούν σε πολυδύναμα κέντρα συμβουλευτικής και υποστήριξης, προσπαθώντας, πέρα από την αντιμετώπιση των ανθρώπων με διπλή διάγνωση, να καλύψουν όλο το φάσμα των εξαρτήσεων και του αλκοολισμού και των αναδυόμενων εξαρτήσεων, όπως είναι ο τζόγος και το διαδίκτυο, να υπάρχει δυνατότητα βραχείας νοσηλείας, ιδιαίτερα σε νέους και έφηβους και να υπάρξει και μια πιο συστηματική προσπάθεια διασύνδεσης με άλλες υπηρεσίες αντιμετώπισης είτε αναγκών απεξάρτησης είτε αναγκών ψυχικής υγείας.

Υπάρχει, λοιπόν, η δυνατότητα, επειδή ακριβώς πρόκειται για μετεξέλιξη αυτών των κέντρων, να αναζητηθεί χρηματοδότηση και από ευρωπαϊκούς πόρους. Θα προχωρήσουμε σε προκήρυξη τριάντα πέντε θέσεων μόνιμου προσωπικού, οι οποίες θα προκηρυχθούν ενδεχομένως τον επόμενο μήνα, μόλις ολοκληρωθεί η πρώτη δέσμη προσλήψεων μόνιμου προσωπικού στο σύστημα υγείας. Ακολουθεί άλλη μία δύο χιλιάδων τετρακοσίων σαράντα εργαζομένων. Ανάμεσα σε αυτούς ογδόντα αφορούν δομές αντιμετώπισης των εξαρτήσεων και τριάντα πέντε από αυτούς αφορούν το ΚΕΘΕΑ. Είναι συμβάσεις ιδιωτικού δικαίου αορίστου χρόνου. Για πρώτη φορά μετά το 2006 γίνεται προκήρυξη τέτοιων θέσεων.

Πιστεύουμε, λοιπόν, ότι με την ενίσχυση του ΚΕΘΕΑ από τις προσλήψεις αυτές και με τη δυνατότητα επιχορήγησης από ευρωπαϊκούς πόρους αυτών των μετεξελιγμένων κέντρων, συνεργικά λοιπόν μπορεί να εξασφαλιστεί η βιωσιμότητα συνολικά και των επτά ψυχοδιαγνωστικών κέντρων σε όλη τη χώρα και πέραν της 15ης Σεπτεμβρίου που λήγουν οι οκτάμηνες συμβάσεις.

Νομίζω ότι το ΚΕΘΕΑ κάνει εξαιρετική δουλειά και σε αυτό το πεδίο. Η συνεισφορά του ως ενός κρίσιμου δημόσιου φορέα που προσφέρει πολλά στο κομμάτι της θεραπείας, της απεξάρτησης και της κοινωνικής επανένταξης, αλλά και της πρόληψης, είναι νομίζω αδιαμφισβήτητη.

Η βούληση της πολιτικής ηγεσίας είναι να στηριχθούν τα προγράμματα αυτά, ακριβώς επειδή και εμείς ξέρουμε ότι στην κρίση αυξάνονται τα αιτήματα, αυξάνονται οι επιπτώσεις της εξάρτησης και οι ανάγκες πολλαπλασιάζονται. Μια σύγχρονη πολιτεία οφείλει να αναβαθμίζει και σε αυτό το επίπεδο την κοινωνική φροντίδα.

**ΠΡΟΕΔΡΕΥΩΝ (Δημήτριος Κρεμαστινός):** Κυρία Κατριβάνου, έχετε ξανά τον λόγο.

**ΒΑΣΙΛΙΚΗ ΚΑΤΡΙΒΑΝΟΥ:** Ευχαριστώ.

Κατ’ αρχάς, χαιρόμαστε για την απάντηση ότι στον επόμενο μήνα θα έχουμε προκήρυξη για τις τριάντα πέντε θέσεις εργαζομένων στο ΚΕΘΕΑ με συμβάσεις αορίστου χρόνου, για όλη τη στήριξη που δείχνετε –ξέρουμε ότι τα πράγματα είναι δύσκολα- και που μας παρουσιάσατε το πρόγραμμα, τον σχεδιασμό για την Αθήνα, τη Θεσσαλονίκη, την Κρήτη, αλλά και την Ήπειρο, τη Θεσσαλία και την Πελοπόννησο.

Είπατε ότι ο άλλος πόρος θα είναι το ΕΣΠΑ, θα είναι δηλαδή ευρωπαϊκοί πόροι. Όμως η εμπειρία δείχνει ότι χρειάζεται χρηματοδότηση κρατική και σταθερή, γιατί οι ανάγκες είναι πάγιες και διαρκείς και δεν μπορούν να αποκατασταθούν από το ΕΣΠΑ, που λήγουν, που ξαναρχίζουν, που αφήνουν φορείς και χρήστες υπηρεσιών ακάλυπτους και δημιουργούν μια ανασφάλεια.

Θα θέλαμε, λοιπόν, να επιμείνουμε ότι, πέρα από το ΕΣΠΑ, χρειάζεται σταθερή κρατική χρηματοδότηση, ώστε να καλυφθούν αυτές οι πάγιες ανάγκες και να μην υπάρχει αυτή η αναταραχή δύο φορές το χρόνο, όπως για παράδειγμα με το ΚΕΘΕΑ και τα ψυχοδιαγνωστικά κέντρα.

Επίσης, θέλουμε να σας ρωτήσουμε, σε ένα γενικότερο επίπεδο, πώς θα ενεργοποιηθεί το εθνικό σχέδιο δράσης για τα ναρκωτικά, το οποίο ήταν αποτέλεσμα διαβούλευσης μεταξύ διαφόρων φορέων και οργανώσεων και φυσικά του ΚΕΘΕΑ και του Υπουργείου, ώστε να προχωρήσουν οι αποφάσεις που έχουν ληφθεί εκεί ύστερα από σχέδια και μελέτες. Σε αυτή την κατεύθυνση βέβαια θα μας έχετε στο πλευρό σας, κύριε Υπουργέ.

**ΠΡΟΕΔΡΕΥΩΝ (Δημήτριος Κρεμαστινός):** Προτού δώσω τον λόγο στον Υπουργό, θέλω να ενημερώσω το Σώμα ότι έχουν διανεμηθεί τα Πρακτικά της Παρασκευής 18 Δεκεμβρίου 2015, της Τρίτης 22 Δεκεμβρίου 2015, της Πέμπτης 7 Ιανουαρίου 2016 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς τα Πρακτικά της Παρασκευής 18 Δεκεμβρίου 2015, της Τρίτης 22 Δεκεμβρίου 2015 και της Πέμπτης 7 Ιανουαρίου 2016 επικυρώθηκαν.

Η έβδομη με αριθμό 426/19-1-2016 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών και Διοικητικής Ανασυγκρότησης, σχετικά με την άμεση επαναλειτουργία του εργοστασίου ανακύκλωσης στο Ηράκλειο Κρήτης και την επαναπρόσληψη των εργαζομένων από την εταιρεία «WASTE SOLUTIONS», δεν θα συζητηθεί λόγω κωλύματος του κυρίου Βουλευτή.

Η δεύτερη με αριθμό 1829/10-12-2015 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ–ΔΗΜΑΡ κ. Βασιλείου Κεγκέρογλου προς τον Υπουργό Εξωτερικών**,** σχετικά με την άρση των περιορισμών στην έκδοση τουριστικής βίζας από τη Ρωσία, δεν θα συζητηθεί λόγω κωλύματος του κυρίου Βουλευτή.

Κύριε Υπουργέ, έχετε τον λόγο, για να δευτερολογήσετε.

**ΑΝΔΡΕΑΣ ΞΑΝΘΟΣ (Υπουργός Υγείας):** Η ανάγκη να υπάρξει σταθερή χρηματοδότηση από τον κρατικό προϋπολογισμό για όλο αυτό το φάσμα των δράσεων και της προσφοράς που έχουν οι φορείς που αντιμετωπίζουν προβλήματα εξάρτησης είναι αδιαμφισβήτητη.

Φέτος αυτό που καταφέραμε είναι μέσα στον προϋπολογισμό του 2016 να διασφαλίσουμε τη χρηματοδότηση αυτών των θέσεων. Είναι ένα σήμα που δίνει η Κυβέρνηση, ότι μετά από χρόνια απραξίας, σταδιακής απαξίωσης και υποβάθμισης αυτών των υπηρεσιών από την πλευρά του κράτους –γιατί φυσικά οι εργαζόμενοι, οι θεραπευτές συνέχισαν, δίνοντας τον καλύτερό τους εαυτό, να προσφέρουν αξιόπιστες υπηρεσίες- αυτή η περίοδος συρρίκνωσης, περικοπής πόρων κ.λπ. σταματά και μπαίνουμε σε μια άλλη φάση, κατά την οποία δίνουμε ιδιαίτερη έμφαση και προτεραιότητα και στο κομμάτι των εξαρτήσεων και στο κομμάτι της ψυχικής υγείας και συνολικά φυσικά στην προσπάθεια να ενισχυθεί η δημόσια περίθαλψη.

Επειδή αυτό θα είναι μια υπόθεση μακράς πνοής, η πρόθεσή μας είναι -και αυτό έχει δηλώσει η Κυβέρνηση- ότι, στο πλαίσιο του μεσοπρόθεσμου προγράμματος δημοσιονομικής προσαρμογής, θα υπάρξει σταδιακή αύξηση του κοινωνικού προϋπολογισμού μέχρι το 2019, σε μια προσπάθεια να συγκλίνουμε με τους μέσους ευρωπαϊκούς όρους όσον αφορά τις κοινωνικές δαπάνες –που είμαστε σε πολύ μεγάλη απόκλιση- και με αυτόν τον τρόπο δημιουργούμε δημοσιονομικό χώρο, για να στηριχθούν τέτοιες παρεμβάσεις και τέτοια κοινωνικά προγράμματα.

Το θέμα των εξαρτήσεων και της συνέργειας των διαφόρων δομών και φορέων είναι ένα ανοιχτό ζήτημα. Κατά την άποψή μας, χρειάζεται μια λειτουργική διασύνδεση πια. Κάθε πρόγραμμα και κάθε φορέας έχει μια ιστορικότητα, μια συνεισφορά, μια εξειδίκευση, μια ιδιαίτερη επιστημονική ταυτότητα και εμπειρία.

Εμείς πιστεύουμε ότι σήμερα το κρίσιμο πολιτικό αίτημα είναι ο κάθε εξαρτημένος να έχει το δικαίωμα της εξατομικευμένης φροντίδας, ανάλογα με τα ιδιαίτερα προβλήματα που έχει και ανάλογα με τη δυνατότητα που έχει ο ίδιος να ανταποκριθεί στα προγράμματα αυτά.

Άρα η προσπάθειά μας είναι όντως να υπάρξει ένα εθνικό σχέδιο. Χρειάζεται επικαιροποίηση η επεξεργασία που είχε γίνει, χρειάζεται δηλαδή να πάμε σε ένα πιο συνεκτικό σχέδιο, το οποίο δεν θα είναι απλώς συρραφή των επιμέρους σχεδίων κάθε φορέα. Αυτή είναι η βούλησή μας.

Έχουμε δημιουργήσει μία επιτροπή στο Υπουργείο Υγείας με επικεφαλής τον γενικό γραμματέα, στην οποία προσπαθούμε στην πράξη να σχεδιάσουμε από κοινού τη συνύπαρξη και τη συλλειτουργία όλων των δομών και των φορέων και του ΚΕΘΕΑ και του ΟΚΑΝΑ και του «18 ΑΝΩ» και των κέντρων πρόληψης και των δομών του ΨΝΑ και του ΨΝΘ.

Νομίζω ότι είναι μια απαίτηση σήμερα της κοινωνίας να αξιοποιήσουμε με τον καλύτερο δυνατό τρόπο και με προσπάθεια συνέργειας όλων αυτών των δράσεων, ακριβώς για να έχουμε το καλύτερο δυνατό θεραπευτικό αποτέλεσμα για τους πολίτες. Πιστεύω ότι, όταν θα είμαστε έτοιμοι να έχουμε ένα επικαιροποιημένο σχέδιο δράσης για την εξάρτηση, θα έχουμε τη χαρά να το συζητήσουμε και στην Επιτροπή Κοινωνικών Υποθέσεων, για να ενημερωθούν και οι Βουλευτές, η Εθνική Αντιπροσωπεία, γιατί είναι ένα σημαντικό θέμα, που η κρίση έχει παροξύνει τα προβλήματά του και έχει δημιουργήσει ανάγκες που πρέπει να καλυφθούν.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Κατόπιν τούτου, ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 19.05΄ λύεται η συνεδρίαση για την Πέμπτη 3 Μαρτίου 2016 και ώρα 9.30΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**